b'\n_START_ARTICLE_\nTaktikon Uspenskega\n_START_PARAGRAPH_\nTaktikon Uspenskega je dogovorjeno ime seznama naslovov civilnih, voja\xc5\xa1kih in cerkvenih uradnikov in funkcionarjev Bizantinskega cesarstva in njihove hierarhije na cesarskem dvoru, ki je nastal sredi 9. stoletja. Nikolaos Oikonomides trdi, da je nastal v letih 842/843. To pomeni, da gre za prvi iz niza tak\xc5\xa1nih dokumentov (taktika), ki so nastajali v 9. in 10. stoletju. Dokument je dobil ime po ruskemu bizantinistu Fjodorju Uspenskemu, ki ga je odkril v poznem 19. stoletju v knji\xc5\xbenici gr\xc5\xa1kega patriarhata v Jeruzalemu v rokopisu Codex Hierosolymitanus gr. 39 iz 12./13. stoletja. Rokopis vsebuje tudi del Filotejevega Kletorologija.'